Su entu

Pagu s’ora su logu fit pasadu
E bolaian sas rundines serenas.
Sas fozas de sos àlvures appenas
Si movian; che mare acuiladu

Fin sos campos de trigu. Una dulzura
Fid’in s’aera, fid’in donzi cosa.
Sa terra, fiorida che isposa,
Godiat manna sa giara calura

De magiu solianu. Tott’induna
Bentu dae sos montes pius altos,
Cun sos impetos tuos tott’ispaltos,
Faladu ses che lupu a sa giauna.

Bramosu de distruire e d’afferrare
Cant’agatàs paradu in su camminu.
Terribile pius de riu e de trainu
Mannu che i sas undas de su mare.

Primu ti ses intesu in cudd’altura
Brighende cun sos chercos non fozidos;
Poi faladu ses a mannos gridos
Coment’apères caddos a curtura.

A su passaggiu tuo su piûere
Si peseit che nue in sos camminos
De su monte. Sos buscos elighinos
Resistein che malos a condûere.

Caddos a fune. Ma sas moddes piras,
Sas bellas cariasas in fiore,
Che giovaneddas sutta su dolore,
Si pieghein sutta de sas iras

Potentes tuas. Sos campos de trigu
S’abbolotein che mare in tempesta.
Comente si turmentad’una festa
Cando b’arrivat s’odiu nemigu.

Gai custa dulzissima natura,
Chi ridiat serena in donzi costa,
Tottu como si torched’iscumposta
Comente coro sutta s’isventura.